ועדת העבודה, הרווחה והבריאות, כנסת 18, פרוטוקול מספר 783, 2012-10-15 10:15

חיים כץ: בוקר טוב.

חיים כץ: עדיין בוקר.

חיים כץ: הריצה היומית שלנו היום, יום שני בשבוע, כ"ט בתשרי 15 באוקטובר 2012.

חיים כץ: אני מתכבד לפתוח את ישיבת ועדת העבודה, הרווחה והבריאות בנושא הצעת חוק שירותי רווחה (מענק הסתגלות לנשים ששהו במקלט לנשים מוכות), התשע"ב-2012 של חברת הכנסת זהבה גלאון ועוד כמה שאני לא אקריא את שמם כי הם אינם פה.

חיים כץ: בסדר?

זהבה גלאון: מקובל.

חיים כץ: למה התפשרת כל כך בהכנה לקריאה השנייה?

זהבה גלאון: לא התפשרתי.

זהבה גלאון: הם הוציאו לי את הנשמה, ואני הוצאתי להם, ועכשיו הגענו לאיזו הבנה.

חיים כץ: שהיא הרבה פחות טובה ממה שאנחנו - -

זהבה גלאון: לא, לא, היא לא פחות טובה.

חיים כץ: היא זהה למה שאנחנו העברנו בקריאה הראשונה?

זהבה גלאון: מה את אומרת על זה יערה?

זהבה גלאון: מה השתנה לנו?

זהבה גלאון: התפשרנו על הילדים שזה לא נורא.

זהבה גלאון: שתי פשרות: בזמנו ביקשנו אחרי 30 יום - -

חיים כץ: ואני רואה 60.

זהבה גלאון: כן.

זהבה גלאון: גם מנהלות המקלטים ביקשו 60 יום אז החלטנו שזה בסדר.

זהבה גלאון: ואני ביקשתי בזמנו עבור שלושה ילדים, והם התעקשו על שני ילדים.

חיים כץ: לא יותר משניים.

חיים כץ: ואת שמחה?

חיים כץ: מרוצה מזה?

זהבה גלאון: קודם כול אני מרוצה שאישה שיוצאת ממקלט לנשים מוכות תהיה לה הזדמנות - -

חיים כץ: אני עצוב שאישה נכנסת למקלט לנשים מוכות.

זהבה גלאון: זה נכון.

זהבה גלאון: אבל שתהיה לה הזדמנות למענק הסתגלות.

זהבה גלאון: לא מדובר כאן בסכומי עתק, אבל מענק הסתגלות כדי שהיא תוכל לרכוש את הדברים הבסיסיים לצורכי הצטיידות כדי שהיא לא תצטרך לחזור למעגל הגבר המכה.

זהבה גלאון: אז בעניין הזה אני מאוד מרוצה, אני חייבת להגיד.

זהבה גלאון: יש כמה הערות קטנות, אבל גם היועצת המשפטית תעלה אותן.

חיים כץ: אוקיי.

חיים כץ: תקריאי, בבקשה.

נועה בן שבת: הצעת חוק שירותי רווחה (מענק הסתגלות לנשים ששהו במקלט לנשים מוכות), התשע"ג-2012

חיים כץ: תנשמי רגע, ואני רוצה לציין שעל הצעת החוק הזאת חתום גם חברנו דב חנין.

חיים כץ: לא ציינתי את שמך מכיוון שאלא באת.

דב חנין: באתי מוקדם מדי, בישיבה הקודמת.

חיים כץ: שם זה לא עניין אותך כל כך.

דב חנין: מאוד עניין אותי, אבל ראיתי שאתה מבטא אותי כל כך טוב, אז אמרתי שאלך למקומות שאף אחד לא מבטא אותי.

זהבה גלאון: איפה זה היה?

דב חנין: בוועדת הפנים.

נועה בן שבת: על הסעיף הזה, אדוני, היו כל מיני טענות.

נועה בן שבת: משרד הרווחה אומר שהם רוצים להוריד בכלל את מועדי התשלום של מענק ההסתגלות.

נועה בן שבת: אני רוצה לבקש שבכל זאת ייקבע מועד לתשלום המענק.

חיים כץ: יש פה נציגים של משרד הרווחה?

אדוארד וייס: כן.

אדוארד וייס: אדוני רוצה שאתייחס עכשיו?

חיים כץ: נגמור את סעיף 5 ואחר כך תתייחס.

נועה בן שבת: תובענה 5. "לא אישר משרד הרווחה והשירותים החברתיים בקשתה של אישה לקבלת מענק הסתגלות, רשאית היא להצגיש תובענה לבית הדין האזורי לעבודה בתוך 12 חודשים מיום יציאתה מהמקלט לנשים מוכות לאחר ששהתה בו כאמור בסעיף 2".

חיים כץ: בבקשה.

חיים כץ: לפרוטוקול – שם ותפקיד.

אדוארד וייס: שמי עו"ד אדי וייס, אני סגן היועץ המשפטי של המשרד.

אדוארד וייס: לצערי, הממונה על המקלטים תקועה בדרך אבל אני מקווה שהיא תיכנס.

חיים כץ: הייתה קמה רבע שעה יותר מוקדם.

אדוארד וייס: לגבי סעיף 4 אנחנו סבורים שצריך בכלל למחוק את הסעיף הזה.

אדוארד וייס: אנשי המקצוע שלנו סבורים שלא ניתן לעמוד בסעיף הזה.

אדוארד וייס: הסעיף הזה אכן הופיע בחוק של שנת 2002, אבל מאז הצטבר ניסיון של עשר שנים.

אדוארד וייס: הדברים האלה נמסרו לי מפי הממונה על המקלטים.

אדוארד וייס: היא סבורה שלא ניתן לעמוד בזה.

אדוארד וייס: יש פה כל מיני משתנים - -

חיים כץ: למה לא יכולים לשלם תוך 60 יום, תסביר לי.

אדוארד וייס: היא הציגה לי דוגמה של טיפול שניים.

אדוארד וייס: לא רוצים לתת מראש את הכסף לרופא שיניים כדי שהאישה תוכל לקבל את הטיפול.

אדוארד וייס: לפעמים זה יכול לקחת חודשים.

חיים כץ: למה אי אפשר לשלם תוך 60 יום, תסביר לי.

אדוארד וייס: אני מסביר - -

חיים כץ: לא, אתה לא מסביר.

חיים כץ: תסביר לי למה אי אפשר לשלם תוך 60 יום.

אדוארד וייס: ככלל ניתן, אבל יש פה כל מיני משתנים ולא רוצים לקבוע חובה בחוק שתהפוך את מי שצריך לטפל בחוק הזה למפרים של חוק; כי האנשים בשטח אומרים שהם לא יכולים לעמוד בלוח הזמנים שנקבע פה.

חיים כץ: הם עובדים בעמידה או בישיבה במשרד הרווחה?

אדוארד וייס: גם זה וגם זה.

חיים כץ: אז שיישבו כשהם עושים את זה.

אדוארד וייס: בסדר, אנחנו עובדים די קשה בכל מיני תחומים.

אדוארד וייס: דבר שני בדרך כלל לא נהוג לקבוע בחוק מועד לתשלום.

חיים כץ: התשלומים האלה צמודים?

אדוארד וייס: כן, אני חושב שיש מנגנון.

זהבה גלאון: עכשיו הצמדנו.

חיים כץ: למה, למדד?

זהבה גלאון: כן.

חיים כץ: פלוס?

אדוארד וייס: המנגנון שנקבע בחוק.

חיים כץ: ואם לא יהיה תאריך של 60 יום, תוך כמה זמן ישלמו?

אדוארד וייס: תוך זמן סביר, זה תלוי.

אדוארד וייס: לפעמים זה לפני 60 יום ולפעמים זה אחרי.

חיים כץ: כמה זה אחרי?

אדוארד וייס: אני לא יכול להגיד.

אדוארד וייס: אני צריך את הממונה על המקלטים.

אדוארד וייס: קודם כול שוני אחד בין החוק הזה לבין החוק המקורי הוא שהחוק המקורי מתייחס אך ורק למיטלטלין.

אדוארד וייס: פה אנחנו מרחיבים את זה מעבר למיטלטלין, ויש כל מיני דברים שזה לאו דווקא חפצים.

אדוארד וייס: לגבי סעיף (ב) שהבקשה תוגש – בדרך כלל זה לא דבר שמתאים להכניס לחקיקה ראשית.

אדוארד וייס: אפשר להכניס את זה לתקנות כי מדובר בפרוצדורות איך בדיוק עושים את זה.

חיים כץ: תוך כמה זמן השר יגיש תקנות?

אדוארד וייס: תוך זמן סביר.

חיים כץ: מה זה סביר?

אדוארד וייס: קודם כול נראה שהחוק עובר.

חיים כץ: הבנתי.

חיים כץ: 60 יום.

חיים כץ: תמשיכי.

אדוארד וייס: רק רציתי לציין – על-פי ההחלטה של ועדת שרים המשך ההליכים פה היו צריכים להיות בתיאום עם כל משרדי הממשלה, וזה לא בתיאום אתנו, הסעיף הזה.

חיים כץ: תודה.

חיים כץ: תמשיכי.

נועה בן שבת: אדוני, רק לנושא של התיאום אני רוצה לציין שברגע שאנחנו עוברים ל-60 ימים, לפי ההערכה של מרכז המחקר והמידע, עלות החוק לא עולה על 4.4 מיליון שקלים.

נועה בן שבת: אז אנחנו מבהירים שהשינוי לגבי נשים ששהו ל-60 ימים לפחות, הצעת החוק לא אמורה להיות תקציבית.

חיים כץ: זה ברור.

חיים כץ: גם להם זה ברור.

חיים כץ: תמשיכי להקריא, בבקשה.

נועה בן שבת: 6.

נועה בן שבת: מענק הסתגלות לא ייחשב הכנסה לעניינים אלה: אדוני, פה הופיעו שני עניינים: אחד זה פקודת מס הכנסה או תשלומי חובה או היטלים אחרים; שנית, מה שנשאר פה, זה גמלה לפי חוק הבטחת הכנסה, התשמ"א-1980.

נועה בן שבת: הייתה פה עמדה גם בקריאה הראשונה שיש למחוק את פקודת מס ההכנסה.

נועה בן שבת: אנחנו ראינו שזה מופיע בחוקים שונים, ואנחנו רוצים להבטיח שהסכום הזה לא ימוסה בהכנסה.

חיים כץ: אני רואה שמחקתם פה את פקודת מס הכנסה.

חיים כץ: הגעתם להסכמה?

זהבה גלאון: כן, בדיוק.

חיים כץ: הגיעו להסכמה למחוק את פקודת מס ההכנסה.

נועה בן שבת: אז אני רק רוצה לשנות את הניסוח כיוון שהעמדה של רשות המסים הייתה - -

חיים כץ: נועה, לשנות את הניסוח את יכולה, אבל לא את המהות.

חיים כץ: הגיעו להסכמות?

חיים כץ: אני אכבד את ההסכמות שהגיעו אליהן.

נועה בן שבת: אני רוצה להבהיר מהן ההסכמות.

נועה בן שבת: ההסכמות הן שזה מיותר לכתוב את פקודת מס ההכנסה, אבל אין להם כוונה למסות.

נועה בן שבת: אני רוצה לבקש מהאוצר את ההבהרה שלו.

זהבה גלאון: לוודא את זה, בדיוק.

חיים כץ: מי אדוני, לפרוטוקול?

גיא הרמתי: גיא הרמתי, אגף תקציבים.

גיא הרמתי: זה לא ייחשב כהכנסה, וכך נקבע גם בחוות הדעת שהעבירה רשות המסים.

חיים כץ: יש לכם עורך דין שלכם?

גיא הרמתי: לא.

חיים כץ: לא הבאתם עורך דין איתך?

חיים כץ: אני רוצה שאחרי הדיון תגמרו ניסוחים.

חיים כץ: אין לנו יותר מדי ימים.

נועה בן שבת: יש חוות דעת של רשות המסים בנושא הזה, נכון?

נועה בן שבת: שזה לא ייחשב הכנסה לעניין מס הכנסה, לא כרווח ולא הכנסה בכל צורה אחרת.

נועה בן שבת: אנחנו נשארים בכך: 6.

נועה בן שבת: מענק הסתגלות לא ייחשב הכנסה לעניין גמלה לפי חוק הבטחת הכנסה, תשמ"א-1980.

נועה בן שבת: למעשה, התיקון הזה נועד כדי להבטיח שכשזה יגיע לבית הדין לעבודה הדיון יהיה במעמד שופט יחיד.

אדוארד וייס: אני מבקש רשות דיבור כדי להעיר לגבי סעיף 7.

חיים כץ: בבקשה.

אדוארד וייס: אנחנו סבורים שלא צריך את ההסכמה של שר האוצר כדי להתקין את התקנות כי מדובר בדברים טכניים בעיקר, שלא קשורים לתחומו - -

חיים כץ: גם אני חושב כמוך, שלשר האוצר אין זמן, הוא עסוק.

חיים כץ: אבל מה יעשו הפקידים שלו אם לא יוכלו לעבוד במקומו?

אדוארד וייס: זאת עמדתנו.

אדוארד וייס: אנחנו סבורים שלא צריך.

חיים כץ: אתם תחיו עם זה.

אדוארד וייס: אוקיי.

אדוארד וייס: לגבי סעיף 4 רציתי להבהיר למען הסדר הטוב שאנחנו מסתייגים מההחלטה להשאיר את סעיף 4 בחוק.

חיים כץ: מה זה "מסתייגים"?

חיים כץ: מה פירוש המילה?

חיים כץ: אתם הולכים להגיש הסתייגות?

אדוארד וייס: כנראה, כן.

חיים כץ: אין "כנראה".

חיים כץ: תגיש הסתייגות עכשיו.

אדוארד וייס: לשכת השר צריכה לעשות את זה.

אדוארד וייס: אני צריך לדבר עם השר.

נועה בן שבת: צריך עוד היום.

חיים כץ: אם אתה הולך להגיש הסתייגות אתה צריך להביא אותה עכשיו.

וילמה מאור: עכשיו כדי להצביע.

זהבה גלאון: אז כדאי שתוותר על ההסתייגות.

אדוארד וייס: העמדה של המשרד היא שלא צריך להשאיר את הסעיף הזה - -

חיים כץ: השר עכשיו עסוק, אין לו זמן.

נועה בן שבת: אם אתם מורידים את ההגבלה של התקופה בעצם אנחנו יוצרים בעיה בהגשת תובענה.

חיים כץ: מי מוריד את ההגבלה של התקופה?

נועה בן שבת: אני מסבירה מדוע הטענה לא נכונה.

חיים כץ: נועה, היינו שם כבר.

נועה בן שבת: אולי צריך תיקון נוסח כדי להבהיר בנוסח.

חיים כץ: בנוסח, בסדר.

נועה בן שבת: אנחנו אומרים שאם המשרד לא אישר את הבקשה היא יכולה להגיש את הבקשה תוך 12 חודשים מיום היציאה מהמקלט או בתוך שישה חודשים ממועד ההחלטה בבקשתה, לפי המאוחר.

נועה בן שבת: כי בעצם אחרת אנחנו יוצרים מצב שאתם יכולים להחליט עשרה חודשים - -

דב חנין: זאת הצעה מאוד סבירה.

דב חנין: זה פותר לכם את כל העניין.

חיים כץ: דב.

חיים כץ: מה התפרעות הזאת?

דב חנין: באתי רק לעזור למשרד הרווחה.

אדוארד וייס: תודה רבה.

דב חנין: מתוך אהדה לשר שלהם, פשוט.

חיים כץ: דב, אתה רוצה להגיד משהו לסיכום המושב?

דב חנין: אדוני היושב ראש, אני מאוד שמח שביום האחרון של המושב אנחנו מעבירים את החוק הזה.

חיים כץ: אתמול חזרתי מחו"ל וחזרתי ישר לישיבות ועדת העבודה והרווחה.

חיים כץ: אני רוצה שתדע.

חיים כץ: אולי תייצג את הסיעה שלך, אבל יכול להיות שתבוא ליושב ראש הכנסת כדי לתת הסכמה שנעלה את הצעות החוק האלה בקריאה השנייה והשלישית כי הן הצעות חוק פרטיות.

חיים כץ: והן לא רק אלה בודדות.

רונית חייקין: עכשיו דיברו על זה בוועדת הכנסת.

רונית חייקין: ב-12:00 יש נשיאות, והם לוחצים שזה יהיה.

רונית חייקין: הם יודעים שיש הרבה הצעות במחלוקת, ואני מקווה שכן.

רונית חייקין: רציתי רק לעדכן.

חיים כץ: אז אנחנו צריכים את התמיכה שלכם.

חיים כץ: אתם לא הרבה אבל - -

דב חנין: זאת לא הכמות, אלא האיכות.

זהבה גלאון: יש לנו יושב ראש ועדה אופטימי בהחלט.

דב חנין: אדוני היושב ראש, אני רוצה לומר שזה יהיה אקורד סיום מאוד יפה לכנסת הזאת ולעבודה המרשימה שאתה עשית בוועדה הזאת - -

חיים כץ: חזור שנית, חזור שנית.

דב חנין: אני יכול להגיד את זה הרבה פעמים, אתה יודע שאני חושב ככה.

דב חנין: אני אומר את זה בכל הזדמנות, וזה נכון.

דב חנין: אתה עשית עבודה נפלאה בקדנציה הזאת, ואין דבר יפה מאשר לסיים בחוק הזה.

דב חנין: אני גם רוצה להגיד הערכה לחברתי זהבה גלאון שאת המערכה הזאת התחילה עוד לפני הכנסת הזאת, אבל כנראה הייתה צריכה להמתין לכך שחיים כץ יהיה יושב ראש הוועדה כדי שאפשר יהיה לייצר את הרוח הגבית.

זהבה גלאון: אדוני, אני רוצה לומר שתי הערות ברשותך.

חיים כץ: בבקשה.

זהבה גלאון: אני רוצה להגיד שתי הערות: אחת לגופו של החוק ואחת לגופו של יושב ראש הוועדה, ברשותך.

זהבה גלאון: אני לא חברה בוועדה.

זהבה גלאון: אבל אני חייבת לומר שבכל חוק שאני קידמתי בוועדה הזאת הנכונות שלך, הפייטריות הזאת שלך – אני אנסח את זה בלשון לא פרלמנטרית, ותסלחו לי לרגע – אתה לא רואה אף אחד ממטר.

זהבה גלאון: במובן הזה – לא מעניין אותך.

זהבה גלאון: אתה מאמין שזה הדבר הנכון.

זהבה גלאון: זה ראוי להערכה.

זהבה גלאון: אני חברת כנסת הרבה שנים, למעט הפסקה קצרה, וזה ראוי להערכה.

זהבה גלאון: אין הרבה דברים כאלה, ואתה יודע שאני חושבת את זה.

זהבה גלאון: זאת הזדמנות גם להודות לצוות הוועדה.

חיים כץ: תגידי את זה במערכת הבחירות: "אנחנו מרצ, אבל".

זהבה גלאון: אל תגזים.

זהבה גלאון: אני אומרת את זה בכל הרצינות, אני מתכוונת לזה מקרב לב.

זהבה גלאון: אני רוצה להגיד משהו על החוק: אני מודה שאני מתרגשת שהחוק הזה עובר היום.

זהבה גלאון: אני מקווה - -

חיים כץ: לא בטוח.

זהבה גלאון: הוא ירד, הוא ירד.

זהבה גלאון: הוא יעבור, זאת אומרת.

חיים כץ: לא בטוח.

זהבה גלאון: למה אתה עושה לי את זה עכשיו?

חיים כץ: אני לא בטוח.

זהבה גלאון: בסדר, נגיע להבנה על הניסוחים.

זהבה גלאון: אני רוצה לספר שאנחנו ניהלנו משא ומתן מול משרד האוצר.

זהבה גלאון: אני דיברתי עם שר האוצר פעמיים, ובאמת הוכנסו הרבה עזים – ואני אומרת את זה גם לשבחו של שר האוצר.

זהבה גלאון: הוצאו העזים בשיתוף פעולה עם היועצת המשפטית ועם וילמה, ותקתקנו את זה - -

חיים כץ: את יודעת שהיועצת המשפטית זכתה במכרז, ועכשיו היא היועצת המשפטית – ה-ה יועצת המשפטית.

זהבה גלאון: ברכות.

חיים כץ: אחרי מלחמה גדולה שלא ישתתפו מבחוץ היא זכתה, ואנחנו לחצנו שזה יסתיים.

זהבה גלאון: מדהים, איזה יופי.

חיים כץ: אישה ראויה.

חיים כץ: היא ראויה.

זהבה גלאון: ברור.

זהבה גלאון: אז יש לנו הרבה שמחות פה היום.

זהבה גלאון: התחלתי לקדם את החוק הזה ב-2002, וכבר העברנו אותו פעם כחוק והעיפו אותו בחוק ההסדרים.

זהבה גלאון: זה חוק כל כך נכון, כל כך צודק לנשים מוכות; שיהיו להם אמצעים מינימליים כדי שהן לא יצטרכו לחזור למעגל הגבר המכה.

חיים כץ: אז את רוצה שנעביר את זה?

זהבה גלאון: יאללה, בסדר.

חיים כץ: מי בעד אישור החוק כהכנה לקריאה השנייה?

נועה בן שבת: אדוני, רציתי רק לוודא שאנחנו מוסיפים את התוספת שבתוך שישה חודשים היא יכולה להגיש תובענה או בתוך שישה חודשים ממועד ההחלטה בבקשתה, לפי המאוחר.

זהבה גלאון: כן, זה פותר להם את הבעיה.

וילמה מאור: אדי?

אדוארד וייס: זה משהו חדש.

אדוארד וייס: נראה לנו - -

חיים כץ: אתה רוצה חודש ללמוד.

אדוארד וייס: לא, אני חושב שאפשר להסתפק בנוסח המקורי.

אדוארד וייס: זה נלקח מהחוק המקורי.

חיים כץ: זה יותר טוב לך מהנוסח הקודם?

אדוארד וייס: לדעתי, הנוסח הקודם הוא הנוסח שצריכים לאשר.

אדוארד וייס: אני לא דנתי עם אף אחד.

חיים כץ: מה המחוקקים מבקשים?

זהבה גלאון: אנחנו – אני מרשה לעצמי לדבר בשמו של חבר הכנסת חנין – חושבים שההצעה שהציעה היועצת המשפטית נותנת מענה.

חיים כץ: אז אנחנו נאשר לפי הנוסח הזה.

חיים כץ: אתה שמח עם זה.

חיים כץ: אם אתה לא יודע שאתה שמח, אז אתה שמח.

חיים כץ: אני רוצה לציין שאין לחוק הזה עלות תקציבית, ולכן לא צריך רוב מיוחס.

חיים כץ: אנחנו נצביע על הצעת החוק.

חיים כץ: זהבה גלאון מצביעה במקום אילן גילאון, ודב חנין מצביע במקום עפו אגברייה.

חיים כץ: בעד הצעת החוק – רוב

חיים כץ: נמנעים – אין

חיים כץ: כל חברי הכנסת שנמצאים פה אישרו את החוק כהכנה לקריאה השנייה והשלישית.

חיים כץ: כולי תקווה שהחוק הזה יעבור בכנסת הזאת בקריאה השנייה והשלישית, ויירשם בספר החוקים של מדינת ישראל.

חיים כץ: אני גם מקווה שלא יצטרכו להשתמש בו, שלא יצטרכו להיות נשים במקלטים לנשים מוכות.

חיים כץ: תודה רבה, הישיבה נעולה.